b"\n_START_ARTICLE_\nEstrena (espectacle)\n_START_PARAGRAPH_\nL'estrena \xc3\xa9s la primera presentaci\xc3\xb3, exposici\xc3\xb3 o projecci\xc3\xb3 p\xc3\xbabliques d'una nova obra o posada en escena d'arts esc\xc3\xa8niques o visuals. L'estrena pot anar acompanyada d'alguna intervenci\xc3\xb3 per part d'alguns dels autors, int\xc3\xa8rprets o altres participants de la seva creaci\xc3\xb3._NEWLINE_En un acte medi\xc3\xa0tic, es tracta generalment de reunir socis comercials, cr\xc3\xadtics i/o estrelles per presentar-los l'obra i recollir les seves impressions, tot atraient l'atenci\xc3\xb3 del p\xc3\xbablic sobre l'estrena comercial._NEWLINE_Des dels comen\xc3\xa7aments de la industrialitzaci\xc3\xb3 del cinema, en els primers decennis del s. XX, les estrenes s'han convertit en un pas obligat per nombrosos actors per assegurar-se una bona visibilitat i aix\xc3\xad llan\xc3\xa7ar o assegurar la continu\xc3\xaftat de la seva carrera art\xc3\xadstica. Segons l'historiador contemporani Raymond Betts, l'inventor de l'estrena \xc2\xabmoderna\xc2\xbb, implicant importants mitjans financers seria Sid Grauman, propietari del c\xc3\xa8lebre teatre xin\xc3\xa8s a Los Angeles._NEWLINE_L'estrena pot tenir lloc en el transcurs d'un festival de teatre o de cinema, generalment molt mediatitzat, com el Festival Internacional de Cinema de Canes.\n_START_SECTION_\nA la televisi\xc3\xb3\n_START_PARAGRAPH_\nA l'\xc3\xa0mbit de la televisi\xc3\xb3 l'estrena generalment s'ha de prendre en sentit figurat, ja que es tracta m\xc3\xa9s aviat d'una primera difusi\xc3\xb3 a gran escala. La finalitat \xc3\xa9s atreure un m\xc3\xa0xim d'audi\xc3\xa8ncia difonent un episodi que enganxar\xc3\xa0 el p\xc3\xbablic de tota una s\xc3\xa8rie._NEWLINE_El m\xc3\xa0rqueting utilitza abundantment el terme \xc2\xabestrena\xc2\xbb quan una s\xc3\xa8rie, telefilm o pel\xc2\xb7l\xc3\xadcula \xc3\xa9s difosa en una cadena per cable o sat\xc3\xa8l\xc2\xb7lit abans de ser difosa per les cadenes hertzianes. La publicitat feta al voltant de l'esdeveniment serveix tant per guanyar-se la confian\xc3\xa7a d'una clientela com per donar una not\xc3\xadcia, comunicant, en els dos casos, el privilegi que constitueix la possibilitat de veure una obra a casa seva, abans que la majoria de la poblaci\xc3\xb3."